Minn sistema ta' promozzjonijiet għas-suldati li kienet ħolqot numru kbir ta' inġustizzji issa hemm sistema ġdida li hi trasparenti u maħduma biss fuq il-meritokrazija. Din ħadet post is-sistema antikwata li kienet waslet sabiex, bejn l-2009 u l-2015, ikunu konklużi b'kollox 291 każ ta' inġustizzji mas-suldati tal-Forzi. Dawn il-każi kienu konklużi mill-Ombudsman jew mill-bord maħtur apposta. B'differenza ta' dak li kien isir fl-imgħoddi, din is-sistema l-ġdida ta' promozzjonijiet introduċiet il-kunċett li suldat irid ikun laħaq ċertu punteġġi bażiċi biex ikun jista' jieħu promozzjoni. Introdotta lejn l-aħħar tas-sena li għaddiet u mdaħħla fis-seħħ din is-sena, din neħħiet is-suġġettività u suldat issa jaf x'punti jista' jġib f'kull eżerċizzju, u kemm attwalment ikun ġab. Dan għax il-punteġġi qed jingħataw biss skont il-mertu tas-suldat f'dak kollu li jagħmel u li tiegħu jkun jaf kemm ġab punteġġi. Għal gradi oħrajn, li bejniethom ikun hemm qabża fir-responsabbiltajiet mistennija, iddaħlu ċertu korsijiet fuq bażi professjonali li jippreparaw lil dak li jkun għall-grad li fih ikun se jkun promoss. Fil-fatt, hawnhekk bħalissa qed isiru diskussjonijiet sabiex dawn il-korsijiet jiġu ekwivalenti f'livell 4 mill-MQRIC, u għaldaqstant b'ċertifikat rikonoxxut għas-suldat għal meta jispiċċa mill-Forza. Dan jikkuntrasta ferm mal-proċeduri użati fl-amministrazzjoni preċedenti, fejn fis-sena 2009 kienet iddaħħlet sistema fejn il-promozzjonijiet kienu joħorġu meta jidhirlu l-Kap Kmandant u ġieli damu ħames snin. B'din is-sistema l-assessjar kien isir mill-uffiċjal ta' fuq is-suldat li kellu d-diskrezzjoni kollha ta' kemm jagħti punteġġi lis-subordinati eliġibbli tiegħu. B'hekk seta' faċilment jilgħab bil-punti kif ried hu u dan kien joħloq ħafna allegazzjonijiet ta' inġustizzji. F'dan ir-rigward, minn informazzjoni li għandha l-KullĦadd, is-Soldier's Career Handbook tal-Armata, ġie wkoll aġġornat ma din il-proċedura oġġettiva li tpoġġi lis-suldat, għall-ewwel darba, fil-biċċa l-kbira tal-kontroll tal-progressjoni tiegħu fil-gradi. Dan huwa manwal ta' għarfien għas-suldati fejn fih hemm elenkat informazzjoni dwar kif jista' javvanza fil-karriera tiegħu. Fih hemm spjegat ukoll ir-rekwiżiti biex persuna tkun eliġibbli għal promozzjoni u l-metodoloġija użata fl-għadd tal-punti. Din l-għodda li qed telenka lis-suldat il-kwalifikazzjonijiet, l-esperjenza, l-għarfien u ż-żmien meħtieġa biex jimxi għall-pass li jmiss, hija żgur inizjattiva innovattiva li qed tipprovdi lis-suldati l-aħjar prospettivi fl-iżvilupp tal-karriera militari tagħhom. Ikkuntattjat minn din il-gazzetta għall-kummenti tiegħu, il-Ministru għall-Intern Carmelo Abela sostna l-importanza li s-suldat mhux biss jingħata l-għodda meħtieġa biex ikun jista' javvanza fil-karriera tiegħu permezz ta' taħriġ ta' livell għoli u apparat teknoloġiku, imma li saħansitra s-sistemi li jkunu adottati jagħmlu dan il-progress possibbli. Mistoqsi fuq il-każi tal-inġustizzji, huwa tkellem fuq il-ħidma ta' dan il-Gvern biex issir ġustizzja ma' dawk li batew inġustizzji fil-passat. Semma kif dan ma kienx l-ewwel eżerċizzju tan-natura tiegħu u hawn elenka kif ftit tal-ġranet ilu beda l-proċess biex 30 pulizija jirċievu rimedju għal inġustizzji li sofrew f'amministrazzjoni preċedenti.